Þingræður haldnar á Alþingi Íslendinga

Virðulegi forseti. Ég mæli fyrir tillögu til þingsályktunar um samþykki til frestunar á fundum Alþingis skv. 1. mgr. 23. gr. stjórnarskrárinnar. Tillagan er svohljóðandi: Alþingi ályktar að veita samþykki til þess að fundum þingsins verði frestað frá 24. júní 2010 eða síðar, ef nauðsyn krefur, til 2. september 2010. Tillagan skýrir sig sjálf.

Háttvirtir alþingismenn. Við lok þessa síðasta þingfundar vorþings á Jónsmessudegi vil ég kveðja alþingismenn áður en sumarhlé þingsins hefst. Eiginlegu vorþingi lauk miðvikudaginn 16. júní sl., nokkurn veginn eins og endurskoðuð starfsáætlun þingsins sagði til um. Þó var ákveðið, m.a. til þess að vanda sérstaklega til lagasetningar er varðar hag margra heimila í landinu, að fresta síðustu umræðu um nokkur frumvörp þar til í dag. Nú er þeim störfum lokið. Öll vonum við að vel hafi tekist til og að létta megi þungan róður margra fjölskyldna á þeim erfiðu tímum sem nú ganga yfir. Sumarhléið verður óvenjustutt. Fundir þingnefnda hefjast 17. ágúst og þingfundir að nýju í upphafi september. Ég vil leggja áherslu á að á nefndadögum ljúki nefndirnar afgreiðslu þeirra mála sem til umræðu verða á septemberfundunum. Við megum ekki freistast til þess að ætla okkur of mikið þessa fundardaga í september og höfum í huga að nýtt þing er fram undan, 1. október. Sérstakt álag er á þingmannanefnd sem kosin var til að fjalla um skýrslu rannsóknarnefndar Alþingis og ef henni gengur vel við verkefni sitt þarf hún forgang í störfum okkar, bæði í ágúst og september. Á undanförnum vikum hef ég æ betur orðið þess áskynja að þjóðin gerir þær kröfur til okkar að við bætum vinnubrögðin á Alþingi og þá ekki síst hér í þingsalnum. Sú gagnrýni sem við sætum stafar ekki síst af þeirri stjórnmálamenningu og umræðuhefð sem Alþingi er mótað af. Á þeirri stöðu berum við öll ábyrgð, ég ekki síður en aðrir. Ég tel mikilvægt að við reynum að bæta þingið en eyðum ekki kröftum okkar í að tala illa um það. Í þeirri gagnrýni sem Alþingi sætir eru að mínum dómi margs konar ranghugmyndir sem þarf að leiðrétta. Og við þurfum að leggja aukna áherslu á að kynna starf þingsins og stjórnmálamanna. Hitt gleymist líka oft hvað samvinna þingmanna og eindrægni getur verið mikil, umræða góð og vinnubrögð vönduð. Því er síður haldið á loft. Það fer auðvitað minna fyrir slíku í fjölmiðlum. Ég leyfi mér að fullyrða að almennt séu starfshættir nefnda þingsins góðir þótt auðvitað megi enn ýmislegt bæta í þeim efnum. Það er því verkefni okkar alþingismanna að þróa og bæta vinnubrögðin hér á Alþingi. Í dag lagði ég fram frumvarp til laga um breytingu á þingsköpum Alþingis. Frumvarpið er byggt á þeim ábendingum sem koma fram í skýrslu vinnuhóps forsætisnefndar um eftirlit Alþingis með framkvæmdarvaldinu. Þar eru á ferðinni ýmsar róttækar breytingar, m.a. á nefndakerfi þingsins og gerð tillaga um nýja nefnd, stjórnskipunar- og eftirlitsnefnd. Það varð niðurstaða forsætisnefndar að þingforseti mundi einn flytja þetta frumvarp enda er það eingöngu lagt fram til kynningar á þessu stigi málsins. Fram undan er að leita samkomulags milli þingflokka um breytingar á þingsköpunum, bæði þær sem kynntar eru í frumvarpinu og aðrar breytingar sem samstaða gæti náðst um meðal þingmanna. Ég vonast til þess að sú vinna geti hafist í sumar og okkur auðnist að standa saman að breytingum sem til framfara horfa. Ég teldi líka eðlilegt að þingmannanefndin sem fjallar um skýrslu rannsóknarnefndar Alþingis taki frumvarpið til skoðunar í þinghléinu. Ég vil að lokum þakka alþingismönnum öllum og starfsfólki Alþingis fyrir gott samstarf og mikla og góða vinnu á þessu þingi. Ég bið þess að við megum öll hittast heil á ný er alþingismenn koma saman til áframhaldandi starfa að áliðnu sumri.

Frú forseti. Ég vil fyrir hönd okkar alþingismanna flytja hæstv. forseta og varaforsetum þingsins kærar þakkir fyrir samstarfið á þessu annasama og að ýmsu leyti óvenjulega þingi. Ekki síst vil ég þakka forseta fyrir samstarfið við okkur þingflokksformenn, það hefur verið ánægjulegt, mjög ánægjulegt, en á köflum stormasamt á okkar góðu fundum. En okkur hefur lánast það þó að við tökumst á, að ná á enda niðurstöðu sem allir geta unað við. Ég get svo sannarlega tekið undir með hæstv. forseta, það er mjög brýnt verkefni okkar alþingismanna að þróa og bæta vinnubrögðin hér á hinu háa Alþingi. Ég heiti á alla þingmenn að taka höndum saman um það verkefni og ég veit og er sannfærð um að það mun skila sér í betri lagasetningu og auknu trausti á þessari virðulegu stofnun sem við sitjum hér í. Ég færi forseta og fjölskyldu hennar góðar kveðjur fyrir hönd okkar alþingismanna, hinu góða starfsfólki Alþingis vil ég líka færa þakkir okkar þingmanna fyrir góð störf, lipurð og fúslega veitta aðstoð. Ég bið þingmenn að taka undir góðar kveðjur til hæstv. forseta Alþingis og fjölskyldu hennar og þakkir til starfsfólks Alþingis með því að rísa úr sætum. - 
            

Ég þakka hv. 2. þm. Suðurk., Ragnheiði Elínu Árnadóttur, fyrir hlý orð og góðar óskir í minn garð og fjölskyldu minnar og hv. þingmönnum fyrir að taka undir þau orð með því að rísa úr sætum. Ég endurtek þakkir mínar og óskir til hv. þingmanna og alls starfsfólks Alþingis.

„Forseti Íslands gjörir kunnugt: Að ég, að tilskildu samþykki Alþingis, veiti forsætisráðherra umboð til þess að fresta fundum Alþingis, 138. löggjafarþings, frá 24. júní 2010 eða síðar, ef nauðsyn krefur, til 2. september. Gjört í Reykjavík, 23. júní 2010. Ólafur Ragnar Grímsson. Jóhanna Sigurðardóttir. Forsetabréf um frestun á fundum Alþingis.“ Samkvæmt þessu umboði og með vísan til samþykkis Alþingis lýsi ég yfir því að fundum Alþingis, 138. löggjafarþings, er frestað. Ég óska hv. alþingismönnum og starfsmönnum þingsins svo og landsmönnum öllum allra heilla.